രാജ് സുബ്രഹ്മണ്യം

ഫെഡെക്സ് കോർപ്പറേഷന്റെ ചീഫ് എക്സിക്യൂട്ടീവ് ഓഫീസറും പ്രസിഡന്റുമായ മലയാളിയായ ഒരു ഇന്ത്യൻ അമേരിക്കൻ ബിസിനസ് എക്സിക്യൂട്ടീവ് ആണ് രാജേഷ് സുബ്രഹ്മണ്യം അഥവാ രാജ് സുബ്രഹ്മണ്യം (ജനനം - സെപ്റ്റംബർ 14,1967). ഈ സ്ഥാനത്ത് എത്തുന്നതിനുമുമ്പ്, ഏഷ്യയിലും അമേരിക്കയിലും ഫെഡെക്സിൽ നിരവധി ഓർഗനൈസേഷണൽ മാനേജ്മെന്റും മാർക്കറ്റിംഗ് റോളുകളും അദ്ദേഹം വഹിച്ചിരുന്നു.

 ആദ്യകാല ജീവിതവും വിദ്യാഭ്യാസവും 
1967 സെപ്റ്റംബർ 14 ന് തിരുവനന്തപുരത്ത് ആണ് രാജേഷ് സുബ്രഹ്മണ്യം ജനിച്ചത്. അച്ഛൻ ഇന്ത്യൻ പോലീസ് സർവീസിലും അമ്മ കേരള ഹെൽത്ത് സർവീസിൽ ഡോക്ടറായും ജോലി ചെയ്തിരുന്നു. തിരുവനന്തപുരം ലയോള സ്കൂളിൽ പഠിച്ച അദ്ദേഹം  15-ാം വയസ്സിൽ മുംബൈയിലേക്ക് താമസം മാറുകയും അവിടെ സിയോണിലെ എസ്ഐഇഎസ് കോളേജ് ഓഫ് ആർട്സ്, സയൻസ് ആൻഡ് കൊമേഴ്സിൽ ഹൈസ്കൂൾ വിദ്യാഭ്യാസം പൂർത്തിയാക്കുകയും പിന്നീട് ബോംബെയിലെ ഐഐടിയിൽ ചേരുകയും 1987 ൽ കെമിക്കൽ എഞ്ചിനീയറിംഗിൽ B.Tech. ബിരുദം നേടുകയും ചെയ്തു.

സിറാക്കൂസ് യൂണിവേഴ്സിറ്റിയിലെ സ്കോളർഷിപ്പിൽ അമേരിക്കയിലേക്ക് കുടിയേറിയ അദ്ദേഹം 1989 ൽ കെമിക്കൽ എഞ്ചിനീയറിംഗിൽ എംഎസ് നേടി. 1990 കളുടെ തുടക്കത്തിൽ മാന്ദ്യകാലത്ത് ഓസ്റ്റിനിലെ ടെക്സാസ് സർവകലാശാല നിന്ന് എം. ബി. എയും നേടി. രാജേഷിന്റെ അച്ഛൻ കേരള ഡി. ജി. പിയായും അമ്മ കേരള ഹെൽത്ത് സർവീസസ് അഡീഷണൽ ഡയറക്ടറായും വിരമിച്ചു. ഭാര്യ ഉമയും സഹോദരൻ രാജീവും ഫെഡെക്സിൽത്തന്നെ ജോലി ചെയ്യുന്നു.

 കരിയർ 
1991 -ൽ അസോസിയേറ്റ് മാർക്കറ്റിംഗ് അനലിസ്റ്റായി രാജേഷ്ഫെ ഡെക്സിൽ ചേർന്നു. അതിവേഗം അദ്ദേഹം സ്ഥാനക്കയറ്റങ്ങൾ നേടുകയും ഏഷ്യയിലും യുഎസിലും നിരവധി മാനേജ്മെന്റ്, മാർക്കറ്റിംഗ് റോളുകൾ വഹിക്കുകയും ചെയ്തു. 1996 മുതൽ  (സിംഗപ്പൂർ ആസ്ഥാനമായുള്ള) ഏഷ്യ-പസഫിക് മേഖലയിലെ ഫെഡെക്സ് എക്സ്പ്രസിൽ മാർക്കറ്റിംഗ് വൈസ് പ്രസിഡന്റായി സേവനമനുഷ്ഠിച്ച അദ്ദേഹം 2003 -ൽ മിസിസാഗ ആസ്ഥാനമായുള്ള ഫെഡെക്സ് കാനഡയുടെ പ്രാദേശിക പ്രസിഡന്റായി നിയമിതനായി. 2013 മുതൽ 2019 വരെ അദ്ദേഹം മാർക്കറ്റിംഗ് ആൻഡ് കമ്മ്യൂണിക്കേഷൻ എക്സിക്യൂട്ടീവ് വി. പി. ആയി സേവനമനുഷ്ഠിച്ചു.

2018 അവസാനത്തോടെ, ഫെഡെക്സിന്റെ ലെഗസി എക്സ്പ്രസ് ബിസിനസിന്റെ സിഇഒ ആയി രാജേഷിനു സ്ഥാനക്കയറ്റം ലഭിച്ചു.  .2019 ൽ ഡേവിഡ് ജെ. ബ്രോൺസെക്ക് വിരമിച്ച ശേഷം രാജേഷിനെ സിഒഒ ആയി നിയമിച്ചു. 2020 ജനുവരിയിൽ അദ്ദേഹം ഫെഡെക്സ് ബോർഡിൽ ചേർന്നു.

2022 ജൂൺ 1 ന് ഫെഡക്സ് സ്ഥാപകൻ ഫ്രെഡ് സ്മിത്ത് സ്ഥാനമൊഴിഞ്ഞപ്പോൾ രാജേഷ് കമ്പനിയുടെ പ്രസിഡന്റും സിഇഒയും ആയി മാറി. 2023 ൽ ഫെഡെക്സിലെ രാജേഷിന്റെ ആകെ ശമ്പളം 13.2 മില്യൺ ഡോളറായിരുന്നു, അതായത് ആ വർഷത്തെ ഫെഡെക്സിലുള്ള ശരാശരി ജീവനക്കാരുടെ ശമ്പളത്തിന്റെ 289 മടങ്ങ്.

ഫെഡെക്സ് കോർപ്പറേഷൻ, ഫസ്റ്റ്, യുണൈറ്റഡ് സ്റ്റേറ്റ്സ് ചേംബർ ഓഫ് കൊമേഴ്സിന്റെ ചൈന സെന്റർ അഡ്വൈസറി ബോർഡ്, യുഎസ്-ഇന്ത്യ സ്ട്രാറ്റജിക് പാർട്ണർഷിപ്പ് ഫോറം, യുഎസ്-ചൈന ബിസിനസ് കൌൺസിൽ എന്നിവയുടെ ഡയറക്ടർ ബോർഡിൽ അദ്ദേഹം സേവനമനുഷ്ഠിക്കുന്നു. നിലവിൽ പ്രസിഡന്റിന്റെ കയറ്റുമതി കൌൺസിൽ അംഗമായി സേവനമനുഷ്ഠിക്കുന്നു."President's Export Council Members". International Trade Administration. 2024. Retrieved March 8, 2024.

 അവലംബം 

 പുറത്തേക്കുള്ള കണ്ണികൾ 

 ഫെഡെക്സ് ബയോ


വർഗ്ഗം:ജീവിച്ചിരിക്കുന്നവർ
വർഗ്ഗം:1967-ൽ ജനിച്ചവർ